ঢাকা, ৫ জুলাই  (শীর্ষ নিউজ ডটকম): পুঁজিবাজারে বিনিয়োগ করা কালো টাকা আগামী দুই বছর সরানো যাবে না বলে সতর্ক করে দিয়েছে জাতীয় রাজস্ব বোর্ড (এনবিআর)। পুঁজিবাজার থেকে এ টাকা সরানো হলে সুবিধা হারাতে হবে বলে সতর্ক করে দেয়া হয়েছে। আজ মঙ্গলবার এনবিআরের এক সংবাদ সম্মেলনে এ তথ্য জানানো হয়। সংবাদ সম্মেলনে এনবিআর চেয়ারম্যান নাসিরউদ্দিন আহমেদ বলেন, পুঁজিবাজার চাঙ্গা করতে কালো টাকা সাদা করার সুযোগ দেয়া হয়েছে।  সংবাদ সম্মেলনে এনবিআরের আয়কর নীতি বিভাগের প্রথম সচিব অপূর্ব কান্তি দাশ বলেন, চলতি অর্থবছরের জুন পর্যন্ত পুঁজিবাজারে কালো টাকা  সাদা করার সুযোগ দেয়া হয়েছে। তিনি বলেন, পুঁজিবাজারে কালো টাকা যেন দীর্ঘমেয়াদে কাজে লাগানো যায় তাই এ সুযোগ দেয়া হয়েছে।  সংবাদ সম্মেলনে জানানো হয়, গত অর্থবছর রাজস্ব আদায় ২৬ দশমিক ৮৪ শতাংশ বেড়েছে। এনবিআর চেয়ারম্যান জানান, ২০১০-১১ অর্থবছরের শুরুতে রাজস্ব আদায়ের লক্ষ্যমাত্রা ছিলো ৭২ হাজার ৫৯০ কোটি টাকা। পরে সংশোধন করে ৭৫ হাজার ৬০০ কোটি টাকা করা হয়। বছর শেষে আদায় হয়েছে ৭৮ হাজার ৬৫১ কোটি গত অর্থবছরে আমদানি-রফতানি খাতে রাজস্ব আয়ের প্রবৃদ্ধি হয়েছে ২১ দশমিক ৯৩ শতাংশ। ভ্যাট আদায় বেড়েছে ২৬ দশমিক ৮৩ শতাংশ। আয়কর খাতে  প্রবৃদ্ধি হয়েছে ৩৩ দশমিক ৮৯ শতাংশ এবং অন্যান্য কর আদায় বেড়েছে ৬ দশমিক ০৯ শতাংশ। এ বছর এনবিআরের রাজস্ব আদায়ের লক্ষ্যমাত্রা ঠিক হয়েছে ৯১ হাজার ৮৭০ কোটি টাকা।  (শীর্ষ নিউজ ডটকম/ এসআর/এআই/ সস/১৪.২৩ঘ)